Kümme muinasjuttu

**Saateks**

Sissejuhatuseks soovime tänada Dami Editore kirjastust Milanos, mis lubas meil kasutada Tony Wolfi illustratsioone raamatust *Maailma kauneimad muinaslood* , 1998 (eestikeelse versiooni kirjastaja Ersen, 2000). Täname ka Kristi Kindelit ja Mart Laasi, kes andsid loa kasutada illustratsioone nende raamatust *Askeldused päkapikumajas*, mille põhjal valmis muinasjutu *Päkapikkude tööd* arvutiesitlus. Arvutiesitlustes ja töölehtedes oleme kasutanud interneti vabavaralisi pilte, et materjal võimalikult arusaadavaks teha hariduslike erivajadustega lastele.

Eriline meiepoolne tänu kuulub hariduslike erivajadustega õpilaste õppevara arendamise programmi (ESF) eksperdile Marika Padrikule heade nõuannate eest ja Epp Müilile toetuse eest materjali valmimisel.

|  |  |
| --- | --- |
| Tea Aaviku tööd  | Liivi Lubi tööd  |
| *Kolm põrsakest*  | *Kolm karu* |
| *Inetu pardipoeg* | *Hunt ja seitse kitsetalle* |
| *Vares keedab hernesuppi* | *Tuhkatriinu* |
| *Päkapikkude tööd* | *Hans ja Grete* |
| *Pöial-Liisi* | *Väike merineitsi* |

Töötades erivajadustega lastega, nägime, et laste huvi muinasjuttude vastu oli väga suur, aga muinasjuttude tekstid ei olnud jõukohased. Siit lähtuvalt tekkis vajadus lihtsustada tekste, tänu millele valmis käesolev materjal. Tekstidest kujutluspiltide loomiseks kasutasime infotehnoloogia võimalusi ja nii valmisid arvutiesitlused. Kujutluspiltide täpsustamiseks ja muinasjuttude mõistmiseks koostasime iga esitluse juurde töölehed. Materjali on võimalik kohandada vastavalt laste võimetele ja vajadustele. Valitud muinasjutud on erineva raskusastmega. Lihtsamad on *Kolm põrsakest* ja *Kolm karu.* Raskemateks peame tööd imemuinasjuttudega.

Õppematerjal on mõeldud lugemise ja kõnearenduse tundide lisamaterjaliks, samas toetavad lihtsustatud muinasjutud need inimeseõpetuse ja loodusõpetuse õppekava.

Töölehtedele oleme lisanud lastele tööjuhendite mõistmiseks järgmised piktogrammid:



Loe!

Ühenda!

 Kirjuta!

 Joonista ja värvi!

Lisaks muinasjuttudest visuaalse kujutluspildi loomisele aitab materjal arendada lapse lugemisoskust, laiendada sõnavara ja silmaringi.

Muinasjuttude komplekti saavad kasutada pedagoogid (eripedagoogid, logopeedid, lasteaiaõpetajad), kes õpetavad  ja arendavad hariduslike erivajadustega lapsi  põhikooli lihtsustatud riikliku õppekava alusel (LÕK) I kooliastmes ja riikliku põhikooli õppekava (RÕK) I kooliastmes. Lisaks sobib materjal kasutamiseks tavakooli I klassis, algklasside parandusõppes ning lasteaia vanemas rühmas. Ka lapsevanemad saavad õpetlike muinasjuttude abil kodus lastega koos arendavalt aega veeta. Muinasjuttude kasutamise järjekorra valib juhendav täiskasvanu lähtuvalt õppekava temaatikast ja laste individuaalsetest iseärasustest.

Head lugemist soovivad

Tartu Hiie Kooli õpetajad Tea Aavik ja Liivi Lubi